<classify> BUNGE la Afrika Mashariki EALA limeomba kufanyiwa kazi haraka kanuni na sheria za usalama wa matumizi ya bahari na maziwa nchi wanachama ili kupunguza vifo katika usafi ri wa vyombo vya majini.Mbunge wa EALA kutoka Tanzania Zanzibar, Mohamed Habib Mnyaa alisema ajali za vyombo vya majini katika nchi za Afrika Mashariki zimekuwa za kujirudia na zimegharimu maisha ya maelfu ya wananchi na kusema muda umefika sasa wa kusimamia ipasavyo sheria husika. Akitumia mwongozo wa Spika la EALA jana, Mnyaa alisema sheria iliyotungwa na Bunge hilo na kupitishwa mwaka 2010 inapaswa kusimamiwa kukabiliana na vifo vinavyotokana na ajali vyombo vya majini.Mheshimiwa Spika naomba mwongozo kuhusu Sheria ya Usalama wa Usafirishaji Maziwa na Bahari ili itiliwe mkazo na kusimamiwa na Bunge hili tuweze kuondoa vifo na majonzi miongoni mwa wananchi wetu ndani ya jumuiya, alisema Mnyaa. Mbunge wa Bunge hilo kutoka Tanzania Bara, Mariamu Ussi alisema ajali ya Kivuko cha Mv Nyerere imewapa fundisho kujipanga na kuweka mikakati mipya kuepukana na majanga kama hayo.Aliwataka wananchi nchini kote kuwa watulivu na kuiachia serikali ifanye uchunguzi wa kina kuhusiana na ajali hiyo. Mheshimiwa Spika hakuna mtu anayependa mwenzake afe ila kwa mapenzi ya Mungu. Ni imani yangu kuwa serikali itachukua hatua stahiki za kudhibiti majanga kama haya, alisema. Mbunge mwingine kutoka Tanzania Bara, Fancy Nkuhi alisema tukio la Kivuko cha Mv Nyerere uliogharimu uhai wa watu 227 katika Ziwa Victoria Kaskazini Magharibi mwa Tanzania, limegusa hisia za wabunge wote na wanaona lingeweza kuepukika.  <topic>: kitaifa 